arnastofnun/IGC-2024 huggingface dataset:
Plaid Cymru

Plaid Cymru (borið fram á velsku) er velskur stjórnmálaflokkur sem berst fyrir sjálfstæði Wales innan Evrópusambandsins. Flokkurinn var stofnaður árið 1925 og vann fyrsta sætið sitt árið 1966. Frá og með árið 2012 var Plaid Cymru með 1 af 4 velskum sætum í Evrópuþinginu, 3 af 40 velskum sætum í Breska þinginu og 11 af 60 sætum í Velska þinginu.
Evangelista Torricelli

Evangelista Torricelli (1608 – 1647) var ítalskur eðlisfræðingur og stærðfræðingur sem þekktastur er fyrir að finna upp loftvog. Hann gekk í jesúítaskóla og lærði þar stærðfræði og heimspeki þar til faðir hans lést árið 1626 en fór þá til Rómar til náms hjá jesúítamunkinum Benedetto Castelli sem þá var prófessor í stærðfræði við stofnun sem seinna varð Sapienza háskólinn í Róm.

Árið 1632 skrifaði Torricelli til Galíleó Galílei en Vatíkanið bannfærði Galíleó í júní 1933 og er þetta bréf eina tilvikið þar sem Torricelli opinberaði að hann sjálfur aðhylltist kenningar Galileos.

Lítið er vitað um störf Torricellis á árunum 1632 til 1641 þegar Castelli sendi bréf frá Torricelli til Galileós sem þá var fangi á heimili sínu. Galíleó bauð Torricelli að heimsækja sig en hann þáði það ekki fyrr en þremur mánuðum áður en Galíleó lést. Á meðan hann dvaldi hjá Galileó þá skrifaði hann upp Fimmta dag af orðræðu Galileós. Eftir andlát Galíleós þann 8. janúar 1642 bauð Ferdinand 2. stórhertogi honum að taka við af Galíleó sem konunglegur stærðfræðingur og prófessor í stærðfræði við Háskólann í Pisa. Þann 11. júní 1644 skrifaði hann fleyg orð í bréfi til Michelangelo Ricci: „Noi viviamo sommersi nel fondo d'un pelago d'aria“ eða „Við lifum neðst á botni lofthafs“

Helsta uppgötvun Torricellis var kvikasilfursloftvog og hvatinn af því var að það þurfti að leysa vandamál en dælusmiði hertogans af Toskana vildu dæla vatni meira en 12 metra en fundu að aðeins var hægt að nota sogdælu til að dæla 10 m. Torricelli notaði sér að kvikasilfur hefur fjórtánfalda eðlisþyngd vatns og árið 1643 bjó hann til rör sem var lokað að ofan, fyllti það af kvikasilfri og setti í ílát með kvikasilfri. Kvikasilfurssúlan féll þá um 76 sm og fyrir ofan var lofttóm. Þetta var fyrsta loftvogin. Mælieiningin torr sem notuð er til í lofttæmimælingum er kennd við hann. Torricelli setti fram fyrstu vísindalegu skýringu á vindi en hann skilgreindi vind sem mismun í lofthita og þar með þéttleika milli tveggja svæða á jörðinni.
Labradorstraumurinn

Labradorstraumurinn er kaldur hafstraumur í Norður-Atlantshafi. Hann flæðir úr Norður-Íshafi meðfram strönd Labrador, umhverfis Nýfundnaland og áfram suður með Nova Scotia. Hann er framhald á Vestur-Grænlandsstraumnum og Baffinseyjarstraumnum.

Hann mætir Golfstraumnum á Miklabanka suðvestan við Nýfundnaland og aftur norðan við Ytribanka undan Norður-Karólínu. Samspil þessara tveggja strauma skapar bæði miklar þokur og auðug fiskimið.

Á vorin og snemma sumars ber þessi straumur með sér ísjaka frá Grænlandi inn á skipaleiðir yfir Atlantshafið og dæmi eru um að borgarísjakar hafi borist með straumnum allt suður til Bermúda og austur til Asóreyja. Straumurinn kælir niður austurströnd Kanada og Nýja England en hefur lítil áhrif sunnan Þorskhöfða. Þetta sést af því að trjálínan er allt að fimmtán gráðum sunnar en í Síberíu, Evrópu og á vesturströnd Kanada.
Flokkur (lotukerfið)

Flokkur í lotukerfinu er lóðréttur hópur frumefna. Það eru 18 flokkar í lotukerfinu.

Það er engin tilviljun að sumir þessara flokka svara nákvæmlega til efnaflokkar: lotukerfið var upprunalega búið til til að raða upp þeim efnaflokkum, sem þekktir voru á þeim tíma, í skiljanlegt form.

Nútímalegri útskýring á mynstri lotukerfisins er sú að frumefni í hverjum flokki hafa svipaða uppsetningu á ysta rafeindahveli frumeinda sinna. Sökum því að efniseiginleikar stýrast mestmegnis af víxlverkun ystu rafeinda hverrar frumeindar, hefur það tilhneigingu til að gefa frumefnum í sama flokki svipaða efnislega- og efnafræðilega eiginleika.

Flokkatölur.

Til eru þrjár leiðir til að tölusetja flokka lotukerfisins, ein notar arabíska tölustafi en hin tvö nota rómverska tölustafi. Upprunalega voru flokkarnir númeraðir með rómverskum tölustöfum, en arabíska kerfið var síðan lagt fram af Alþjóðlegu sambandi efnafræðifélaga (IUPAC) til að koma í stað hinna tveggja gömlu rithátta, sem að þóttu ruglandi.

Það er töluverður ruglingur í gangi með gömlu kerfin (gamla IUPAC og CAS kerfið) sem að blandaði saman rómverskum tölustöfum og bókstöfum. Í gamla IUPAC kerfinu voru stafirnir A og B notaðir til að skipta lotukerfinu í vinstri (A) og hægri (B) helminga, á meðan CAS kerfið notaði sömu stafi til að merkja aðalhóp frumefna (A) og hliðarfrumefni (B). Fyrra kerfið var mest notað í Evrópu á meðan það síðara var mest notað í Ameríku. Nýja IUPAC kerfið var þróað til að taka við af þessum tveimur kerfum og forðast miskilning.

Flokkar lotukerfisins eru sem hér segir (gömlu töluframsetningarnar innan sviga: Evrópska og Ameríska):
Stjörnutími

Stjörnutími er tímakvarði sem byggist á snúningi Jarðar miðað við fastastjörnur á himni, ólíkt sólartíma sem miðast við afstöðu sólarinnar. Á tiltekinni athugunarstöð verður sama stjarna nokkurn veginn á sama stað á himninum á sama stjörnutíma.

Vegna pólriðu er raunverulegur stjörnudagur ekki alveg reglulegur en meðalstjörnudagur er 23 klukkustundir, 56 mínútur og 4,0916 sekúndur að lengd. Hann er því um 3 mínútum og 56 sekúndum styttri en sólarhringurinn.

Eitt stjörnuár er sá tími sem það tekur sólina að birtast á sama stað á himninum. Það er um 6 tímum og 9,1626 mínútum lengra en almanaksárið og 20 mínútum 24,5128 sekúndum lengra en hvarfár. Munurinn stafar af möndulveltu jarðar og flutningi vor- og haustpunktanna vegna hennar.
Júrafjöll

Júrafjöll eru fjallgarður norðan við vesturenda Alpafjalla í Evrópu. Fjallgarðurinn skilur á milli ánna Rínar og Rhône. Fjallgarðurinn er aðallega í Sviss og Frakklandi en hluti hans nær inn í Þýskaland. Hæsti tindur fjallgarðsins er Le Crêt de la Neige í franska umdæminu Ain sem rís 1720 metra yfir sjávarmál.

Nafnið er af keltneskum stofni og merkir „skógar“. Svissneska kantónan Júra og Júratímabilið draga nafn sitt af Júrafjöllum.
Dian Fossey

Dian Fossey (16. janúar 1932 – um 26. desember 1985) var bandarískur dýrafræðingur sem rannsakaði fjallagórillur í Rúanda um átján ára skeið. Hún gaf árið 1983 út bókina "Gorillas in the Mist" um rannsóknir sínar í rannsóknarstöðinni Karisoke Research Center sem hún stofnaði árið 1967. Árið 1985 fannst lík hennar í búðum í Virunga-fjöllum í Rúanda. Talið er að ræningjar hafi myrt hana en ekki er enn vitað með vissu hver ástæðan var. Árið 1988 var kvikmyndin "Í þokumistrinu" gerð eftir bók hennar.
Lífmerki

Lífmerki er mælanlegt einkenni sem hægt er að nota sem mælikvarða yfir lífrænt ástand eða stöðu. Gögn um tilvist ákveðinna lífmerkja eru notuð í læknisfræði til að greina og spá fyrir um sjúkdóma.
Kór Akureyrarkirkju

Kór Akureyrarkirkju (áður "Kirkjukór Akureyrar") er blandaður kór starfræktur af Akureyrarkirkju. Líkt og aðrir kirkjukórar sinnir hann ásamt organista tónlistarflutningi í helgihaldi kirkjunnar, en einnig er hann tónleikakór, einkum hin síðari ár, og gefnar hafa verið út þrjár hljómplötur með söng kórsins. Núverandi stjórnendur kórsins eru Eyþór Ingi Jónsson og Sigrún Magna Þórsteinsdóttir.

Saga kórsins.

Þó svo sungið hafi verið við messur og annað helgihald í Akureyrarkirkju allt frá vígslu gömlu kirkjunnar við Aðalstræti árið 1863, þá var formlegur kirkjukór ekki stofnaður fyrr en í ársbyrjun 1945. Fram að því var það á ábyrgð organista að kalla til söngfólk eftir þörfum. Fyrsti stjórnandi kórsins var Jakob Tryggvason, þáverandi organisti Akureyrarkirkju, en einnig stýrði Björgvin Guðmundsson tónskáld kórnum í fjarveru Jakobs fyrstu árin og naut kórinn þá gjarnan liðsinnis frá Kantötukór Akureyrar sem Björgvin stýrði einnig. Frá 1948 stýrði Jakob kórnum allt til ársins 1986 þegar Björn Steinar Sólbergsson tók við. Björn Steinar lagði ríka áherslu á að stækka kórinn og gera honum þannig kleift að takast á við stærri verk tónbókmenntanna. Þeirri stefnu hélt einnig næsti stjórnandi kórsins, Eyþór Ingi Jónsson, og töldust kórfélagar vera um 85 talsins í ársbyrjun 2014. Eyþór Ingi er núverandi stjórnandi kórsins, meðstjórnandi er Sigrún Magna Þórsteinsdóttir.

Kórinn hefur á ferli sínum tekist á við mörg af þekktum verkum tónbókmenntanna. Þar má nefna skemmri messur ("missae brevis") eftir Haydn, Kodály, Fauré, og Mozart, sorgarkantötu eftir Telemann, "Stabat mater" eftir Pergolesi, sálumessur eftir Verdi, Brahms og Fauré, "Sköpunina" eftir Haydn, og "Messu Guðs föður" eftir Zelenka.

Kórinn hefur gefið út fjórar hljómplötur með söng sínum:
Werner Jaeger

Werner Jaeger (30. júlí 1888 – 19. október 1961) var þýskur fornfræðingur.

Jaeger fæddist í Lobberich, í Þýskalandi. Hann gekk í skóla í Lobberich og í menntaskóla í Gymnasium Thomaeum í Kempen áður en hann hélt háskólanáms í Marburg. Hann hlaut doktorsgráðu frá Humboldt háskólanum í Berlín árið 1911 fyrir ritgerð um "Frumspeki" Aristótelesar. Einungis 26 ára gamall varð Jaeger prófessor við háskólann í Basel í Sviss. Einu ári síðar fluttist hann til Kiel og tók við samskonar stöðu þar. Þar var hann þar til árið 1921 en þá sneri hann aftur til Berlínar. Jaeger bjó í Berlín fram til ársins 1936, en þá fluttist hann til Bandaríkjanna vegna óánægju með stjórn Hitlers.

Í Bandaríkjunum tók hann við stöðu prófessors við University of Chicago og gegndi henni til ársins 1939, en þá yfirgaf hann háskólann Chicago og fór til Harvard University í Cambridge, Massachusetts. Hann bjó í Cambridge til dauðadags.

Ef til vill er hann best þekktur fyrir ritið "Paideia", sem er ítarlegt yfirlitsrit um bæði upphaf og síðari tíma viðhorf Forn-Grikkja til eðli menntunar, en Jaegar vonaðist til að ritið myndi hjálpa til þess að endurreisa siðferðishneigð Evrópu, sem hann taldi spillta, til grísks upphafs síns.
Tenzing Norgay

Tenzing Norgay (maí 1914 – 9. maí 1986) var nepalskur sérpi sem tók þátt í sjö ferðum á Everestfjall, þar á meðal þeim leiðangri sem fyrst náði á tindinn 29. maí 1953 og var undir stjórn sir John Hunt. Þeir Edmund Hillary voru fyrstir manna til að ná á tind fjallsins, sem er í 8850 metra hæð.
Norðursjór

Norðursjór eða Englandshaf er hafsvæði í Atlantshafinu sem markast af meginlandi Evrópu, Bretlandseyjum, Danmörku og Noregi. Norðursjór tengist við Eystrasalt í austri um Skagerrak og Kattegat, Stórabelti og Litlabelti. Að sunnanverðu er tenging um Dover-sund og Ermarsund sem leiðir út í Atlantshafið aftur og að norðanverðu endar Norðursjór þar sem Noregshaf hefst.
Lego-myndin

Lego-myndin (enska: "The Lego Movie") er bandarísk teiknimynd þar sem heimurinn er gerður úr Lego-kubbum. Myndin var framleidd af Warner Brothers. Myndin var frumsýnd þann 1. febrúar 2014 í Los Angeles og frumsýnd á Íslandi 14. febrúar 2014.
Landslagsgarður

Landslagsgarður eru vanalega stórir garðar með náttúrulegt yfirbragð og að mestu lausir við formfasta hönnun. Hugmyndin um landslagsgarð þróaðist í Englandi á átjándu öld og náði fljótlega miklum vinsældum í Evrópu. Þeir eru vanalega hannaðir á myndrænan hátt oft með Enskt beitarlandslag sem fyrirmynd og gjarnan með eftirmyndir af klassískum grískum og rómverkum hofum og byggingum. Algengt er að rómantískar landslagsmyndir Claude Lorrain og séu notaðar sem fyrirmyndir líkt og sjá má í Stourhead. Frægustu hönnuðir Enska landslagsstílsins eru William Kent og Lancelot „Capability“ Brown. Garðar Kents einkennast af klassískum byggingum en garðar Browns eru vanalega að mestu lausir við byggingar og einkennast fremur af bugðulaga útlínum trjábelta og vatna og slegnum eða beittum grasflötum. Þótt yfirbragð garðanna sé náttúrulegt eru þeir gaumgæfilega hannaðir, tré og annar gróður nákvæmlega skipulagður og vötn gjarnan gerð með stílun á lækjum og ám. Í stuttu máli má segja að þeir séu stílisering á ensku beitarlandslagi. Garðarnir eru vanalega að verulegu leiti umluktir niðurgröfnum veggjum svokölluðum Ha-ha görðum. Þeir hafa þann tilgang að úr garðinum eru þeir lítt sjáanlegir og veita því óskert útsýni yfir búsetulandslagið í kring.

Þekktustu ensku landslagsgarðarnir eru Stowe, Stourhead og Rousham.

heimildir:A glossary of garden History. Michael Symes. Shire publications. Buckingham. bls. 75
Jáeindaskanni

Jáeindaskanni (einnig nefnt jásjá eða PET af enska heitinu "positron emission tomography") er sneiðmyndatæki sem notað er til að nema efnaskiptahraða, efnaupptöku og blóðflæði á mismunandi svæðum líkamans. Það er gert með því að setja geislavirkt efni inn í líkamann og nema jáeindir sem efnið gefur frá sér.

Til að nema krabbamein er geislavirkri samsætu af flúori komið fyrir í glúkósasameind. Efnaskipti eru hröð í krabbameinsvef, hann tekur því til sín meira af geislavirka glúkósanum en annar vefur og það getur jáeindaskanninn numið.

Jáeindaskannar eru talsvert dýrari en aðrir nemar. Fyrsti jáeindaskanninn var tekinn í notkun á Íslandi árið 2018, og var það Íslensk erfðagreining sem fjármagnaði kaupin með 720 milljón króna styrk.
Michael Owen

Michael James Owen (fæddur 14. desember 1979) er enskur fyrrverandi knattspyrnumaður sem spilaði sem framherji fyrir Liverpool FC, Real Madrid, Newcastle United, Manchester United og Stoke City sem og í enska landsliðinu. Hann hlaut gullknöttinn árið 2001.
Sléttuhundur

Sléttuhundur (fræðiheiti: "Cynomys ") eru nagdýr og jarðíkornategund sem var fyrr á öldum var mjög algeng á Sléttunum miklu í Bandaríkjunum. Sléttuhundar búa til jarðgöng sem þeir búa í og við opin á göngunum gera þeir hóla sem eru áberandi í landslaginu á sléttunum. Hólarnir eru taldir vörn gegn flóðum. Á undanförnum áratugum hefur sléttuhundum fækkað mjög. Sléttuhundar eru jurtaætur.
Pólstjarnan

Pólstjarnan eða Norðurstjarnan (latína: "Polaris", Bayer-kenni: α "Ursae Minoris") er bjartasta stjarnan í stjörnumerkinu Litlabirni ("Ursa Minor"). Hún er mjög nálægt himinskauti norðurhvels jarðar og er því höfð fyrir pólstjörnu á norðurhimninum.

Pólstjarnan er í raun fjölstirni gert úr meginstjörnunni α UMi Aa, tveimur minni stjörnum, α UMi B og α UMi Ab, og tveimur fjarlægari stjörnum α UMi C og α UMi D. α UMi Aa er reginstirni í litrófsflokki F7 með sólmassann 4,5. Hún er talin vera í 325-425 ljósára fjarlægð frá jörðu.

Vegna þess hve Pólstjarnan liggur nærri himinskautinu á norðurhveli jarðar er sýndarstaða hennar nánast stöðug sem gerir hana hentuga sem viðmið (leiðarstjörnu) þegar siglt er eftir stjörnum. Algengt nafn hennar í germönskum málum er því „Leiðarstjarnan“. Eitt nafn hennar á forngrísku er κυνόσουρα "kynosúra" „skottið á hundinum“ frá þeim tíma þegar Litlibjörn var sýndur sem hundur. Á latínu var hún kölluð "stella maris" „sæstjarna“. Í klassískri fornöld var himinskautið nær Alfa Draconis en Pólstjörnunni en hún var notuð sem leiðarstjarna að minnsta kosti frá síðfornöld og hún hefur verið réttnefnd pólstjarna frá hámiðöldum.
Saint Helier

Saint Helier (franska: "Saint-Hélier", jèrriais: "Saint Hélyi") er höfuðborg Ermarsundseyjarinnar Jersey. Íbúar eru um 33.500 sem er rúmlega þriðjungur íbúa eyjarinnar. Borgin heitir eftir sankti Helier sem er verndardýrlingur eyjarinnar. Talið er að bær hafi staðið þarna frá því Rómverjar réðu yfir Gallíu.
Peter Frederick Strawson

Peter Frederick Strawson (fæddur 23. nóvember 1919 í London - 13. febrúar 2006) er heimspekingur sem er oft kenndur við heimspeki hversdagsmáls sem er straumur innan rökgreiningarheimspeki. Hann var Waynflete prófessor í frumspekilegri heimspeki við University of Oxford frá 1968 til 1987. Strawson varð fyrst þekktur fyrir grein sína „On Referring“ sem birtist árið 1950. Í greininni gagnrýndi hann lýsingarhyggju Bertrands Russell (sjá einnig ákveðnar lýsingar).

Meðal mikilvægra skrifa Strawsons eru: "Introduction to Logical Theory", "Individuals: An Essay in Descriptive Metaphysics", "The Bounds of Sense: An Essay on Kant’s Critique of Pure Reason" og "Entity and Identity".

Strawson var aðlaður árið 1977, og er því einnig þekktur sem Sir Peter Strawson. Sonur hans, Galen Strawson, er einnig heimspekingur.
Þorsteinn Gylfason

Þorsteinn Gylfason (12. ágúst 1942 í Reykjavík á Íslandi – 16. ágúst 2005 í Reykjavík) var íslenskur heimspekingur og prófessor við Háskóla Íslands. Hann fékkst einkum við stjórnmálaheimspeki, hugspeki og málspeki.

Foreldrar Þorsteins voru Gylfi Þ. Gíslason, prófessor og ráðherra, og Guðrún Vilmundardóttir. Bræður Þorsteins voru Vilmundur Gylfason og Þorvaldur Gylfason, prófessor. Þorsteinn var ókvæntur og barnlaus.

Nám og störf.

Þorsteinn brautskráðist frá Menntaskólanum í Reykjavík árið 1961 og hélt þaðan í nám til Bandaríkjanna. Hann lauk námi í heimspeki frá Harvard háskóla árið 1965 en stundaði framhaldsnám og rannsóknir í heimspeki við Magdalen College í Oxford háskóla á Bretlandi árin 1965-1971.

Þorsteinn kenndi heimspeki við Háskóla Íslands frá því að byrjað var að kenna þar heimspeki til B.A.-prófs. Hann hóf að kenna við skólann árið 1971, varð lektor árið 1973, dósent árið 1983 og prófessor árið 1989. Hann var mikill nýyrðasmiður og bjó til mörg orð sem notuð eru um heimspeki á íslensku. Þorsteinn var líka mikilvirkur þýðandi og þýddi fjölda heimspekiverka og ljóða. Hann hlaut íslensku bókmenntaverðlaunin árið 1997 fyrir bók sína "Að hugsa á íslenzku". Þorsteinn var sæmdur riddarakrossi Hinnar íslensku fálkaorðu af Forseta Íslands árið 1994.

Þorsteinn stofnaði ritröðina Lærdómsrit Hins íslenzka bókmenntafélags og ritstýrði henni í 27 ár. Hann stofnaði einnig ritröðina Íslensk heimspeki ("Philosophia Islandica") sem er einnig gefin út af Hinu íslenzka bókmenntafélagi. Þorsteinn var forstöðumaður Heimspekistofnunar Háskóla Íslands árin 1982-1991 og var kjörinn heiðursfélagi í Félagi áhugamanna um heimspeki á aðalfundi þess þann 17. mars 2004. Þakkarræðu Þorsteins má nálgast á Heimspekivef Háskóla Íslands. Í ræðunni fjallar Þorsteinn m.a. um heimspekiáhuga sinn frá bernsku.
Vefnaður (aðferð)

Vefnaður er aðferð til að vinna klæði úr þræði. Vefnaður verður til þegar þræðir úr sitt hvorri áttinni bindast eða fléttast saman og þá verður til dúkur eða voð. Oftast er ofið í vefstólum og er uppistaðan þræðir sem eru langsum en milli þeirra er ívafið. Þrjár megingerðir af vefnaði tíðkuðust á Íslandi en það voru einskeftuvend, vaðmálsvend og ormeldúksvend. Einfaldasti vefnaðurinn er einskefta en þá liggur ívafsþráður upp og niður. Í vaðmálsvend þá liggja skáhalla samsíða línur eftir voðinni. Einskefta var höfð í svuntur og millipils en vaðmál í brekán.
Skógarlíf 2

Skógarlíf 2 (e. "The Jungle Book 2"), frumsýnd 2003, er bandarísk-áströlsk tónlistarteiknimynd framleidd af DisneyToon Studios.

Myndin er sjálfstætt framhald myndarinnar "Skógarlíf" (e. "The Jungle Book ") sem Walt Disney gerði 1967. Myndin byggir á skáldsögunni "Frumskógarbókin" eftir Rudyard Kipling.
Guffagrín

Guffagrín (e. "A Goofy Movie") er bandarísk teiknimynd frá árinu 1995 framleidd af DisneyToon Studios. Myndin fjallar um persónur úr Disney sjónvarpsþáttunum "Goof Troop" og var hún framhald af þeirri seríu.

Hún fjallar um samband föður og sonana, Guffa og sonar hanns Max, en Guffi hélt að hann væri að missa Max frá sér.
The Fame Monster

The Fame Monster er önnur plata Lady Gaga.
Listi yfir aflagða vegi á Íslandi

Þessum lista yfir aflagða vegi á Íslandi er ætlað að taka saman flesta þá markverðu vegakafla sem hafa áður tilheyrt vegakerfinu en eru nú aflagðir. Listanum er raðað í öfugri tímaröð eftir því hvenær kaflarnir voru aflagðir.
Tasmanhaf

Tasmanhaf er strandhaf í suðurhluta Kyrrahafs milli Ástralíu og Nýja Sjálands. Það er um 2000 km breitt og 2800 km langt. Það heitir eftir hollenska landkönnuðinum Abel Janszoon Tasman. Á maorísku heitir það "Te Tai-o-Rehua". Hafið liggur að Kóralhafi í norðri, Kyrrahafi í norðaustri og austri, Suður-Íshafi í suðri og Bass-sundi í vestri.

Helstu eyjar í Tasmanhafi eru Norfolkeyja, Howe-eyja, Pýramídi Balls, Middleton-rif og Elísabetarrif.
Robin van Persie

Robin van Persie (fæddur 6. ágúst 1983 í Rotterdam) er hollenskur fyrrum knattspyrnumaður sem spilaði sem framherji fyrir ýmis lið og hollenska landsliðinu.

Persie hóf feril sinn hjá Feyenoord í heimalandinu en var keyptur árið 2004 til Arsenal, þar sem hann spilaði í átta ár. Hann var síðan keyptur til Manchester United sumarið 2012. Árið 2015 gekk Persie til liðs við Fenerbahce, Tyrklandi. Loks fór hann til heimafélagsins Feyenoord á ný.
Vinaminni

Vinaminni er þriggja hæða timburhús við Mjóstræti 3 reist árið 1885 af Sigríði Einarsdóttur leikkonu og kvenréttindakonu. Sigríður ólst upp á lóð hússins en hús foreldra hennar, Brekkubær stóð þar.

Sigríður var kunn hannyrðakona og safnaði fyrir byggingu hússins í nokkur ár með því að sýna og selja íslenskt handverk víða erlendis. Hún fékk enska smiði til að reisa húsið eftir breskri teikningu.

Sigríður stofnaði kvennaskóla í Vinaminni sem tók til starfa árið 1891. Skólinn var ekki ríkisstyrktur og átti í harðri samkeppni við Kvennaskólann í Reykjavík og starfaði aðeins einn vetur og voru skólastúlkur 15 en 5 þeirra voru í heimavist í Vinaminni. Iðnskólinn og Verslunarskólinn byrjuðu seinna skólahald sitt í húsinu.

Árið 1895 tók athafnamaðurinn Einar Benediktsson herbergi á leigu í Vinaminni og hafði þar skrifstofuaðstöðu í mörg ár. Frá 1909-1915 hafði Ásgrímur Jónsson listmálari aðstöðu í húsinu. Við lát Sigríðar árið 1915 komst húsið í eigu sr. Haraldar Níelssonar en hann var kvæntur systurdóttur Sigríðar. Um 1940 komst húsið í eigu kaupmannanna Sigurliða Kristjánssonar og Valdimars Þórðarsonar, betur þekktir sem Silli og Valdi og leigðu þeir út herbergi í húsinu. Síðar eignaðist Reykjavíkurborg húsið og stóð það autt um árabil og varð aðsetur útigangsfólks. Borgin seldi húsið árið 1992.
Kjaransvík

Kjaransvík er vík á Hornströndum. Víkin er kennd við Kjaran sem var þræll Geirmundar heljarskinns og gætti búss hans í Kjaransvík.
Súluhaf

Súluhaf er hafsvæði í Suðaustur-Asíu sem markast af Filippseyjum í norðri, austri og suðri, en Borneó í suðvestri. Í norðvestri skilur Palawan milli Súluhafs og Suður-Kínahafs og í suðri skilja Súlueyjar milli Súluhafs og Súlavesíhafs. Í hafinu er Tubbataharif sem er á heimsminjaskrá UNESCO. Í hafinu eru margar eyjar, eins og Cuyo-eyjar, Mapun og Skjaldbökueyjar.

"Star Trek"-persónan Hikaru Sulu heitir eftir Súluhafi.
Hólasandur

Hólasandur er sandflæmi og stórt uppblásturssvæði milli Mývatns og Laxárdals. Þar er unnið að stóru landgræðsluverkefni. Um Hólasand liggur svokallaður Kísilvegur en það er vegur sem var lagður til að stytta leiðina frá Mývatni til Húsavíkur vegna kísilgúrverksmiðju sem starfaði við Mývatn. Landgræðslusvæðið er 130 km2 og er það svæði friðað og afgirt og er þar sáð lúpínu, birki, víði og fleiri tegundum.
Hvíti herinn

Hvíti herinn barðist gegn bolsévikum í rússnesku borgarastyrjöldinni 1917-1923. „Hvítur“ í þeirri merkingu var hefðbundinn litur konungssinna í Evrópu og myndaði auk þess andstæðu við „rauður“, þ.e. Rauða herinn sem bolsévikar skipulögðu.
Tatjana Samojlova

Tatjana Jevgenjevna Samojlova (fædd 4. maí 1934 í Leníngrad, Sovétríkjunum; dáin 4. maí 2014 í Moskvu, Rússlandi) var rússnesk leikkona.
Griplur

Griplur eru stuttir, greinóttir þræðir, sem eru móttökutæki taugafrumu. Þær ganga út úr taugabolnum. Hver taugafruma hefur nokkrar griplur, öðrum megin á frumunni. Hinum megin gengur einn taugasími út úr frumubolnum og er hann mun lengri en griplurnar (allt að nokkrir tugir sentimetra að lengd). Griplur taka á móti boðum frá öðrum taugafrumum.
Basse-Terre

Basse-Terre er höfuðborg frönsku eyjarinnar Guadeloupe sem er hluti af Litlu-Antillaeyjum í Karíbahafi. Borgin er á Basse-Terre-eyju sem er vestari helmingur Guadeloupe. Íbúar Basse-Terre eru um 45 þúsund og þar af búa um tólf þúsund í borginni sjálfri. Basse-Terre er önnur stærsta borg Guadeloupe. Stærsta borgin er Pointe-à-Pitre með um 170 þúsund íbúa (þar af tæplega 20 þúsund í borginni sjálfri).

Borgin var stofnuð árið 1643. Hún var margoft eyðilögð vegna stríða Englendinga og Frakka.